钦定古今图书集成/明伦汇编/氏族典/第189卷 > 萧孝先
## 钦定古今图书集成/明伦汇编/氏族典/第189卷 > 萧孝先

按《辽史萧孝穆传》：“孝穆弟孝先，字延宁，小字海里。统
和十八年，补祗候郎君，尚南阳公主，拜驸马都尉。开
泰五年，为国舅详稳，将兵城东鄙，还为南京统军使。
太平三年，为汉人行宫都部署，寻加太子太傅。五年，
迁上京留守，以母老求侍，复为国舅详稳，改东京留
守。会大延琳反，被围数月，穴地而出。延琳平，留守上”
京。十一年，帝不豫，钦哀召孝先总禁卫事。兴宗谅阴，
钦哀弑仁德皇后，孝先与萧浞卜、萧匹敌等谋居多。
及钦哀摄政，遥授天平军节度使，加守司徒，兼政事
令。重熙初，封楚王，为北院枢密使。孝先以椒房亲，为
太后所重，在枢府，好恶自恣，权倾人主，朝多侧目。二
年，太后与孝先谋废立事，帝知之，勒卫兵出宫，召孝
先至，谕以废太后意，孝先震慑不能对。迁太后于庆
州，孝先恒郁郁不乐。四年，徙王晋，后为南京留守。卒，
谥忠肃。